په جګړو کې د ټپي شویو افغانانو بې ساری زیاتوالی
ملګري ملتونه وايي چې تیرو شپږو میاشتو کې هره ورځ لږ تر لږه اته ملکي افغانان ووژل شول او څه باندې ۱۸ نور ټپیات شول.
د روان میلادي کال په لومړیو شپږو میاشتو کې د ملکي افغانانو د مرگ ژوبلې کچه د تیرو اوو کلونو په ورته موده کې، تر ټولو لوړه شوه. د افغانستان لپاره د ملگرو ملتونو مرستندویه اداره یا یوناما د نوي رپوټ له مخې د ٢٠١٥ کال په لومړیو شپږو میاشتو کې ١٥٩٢ ملکي افغانان وژل شوي او ۳۳۲۹ نور ټپیان شول. رپوټ د افغان حکومت وسله وال مخالفین د ملکي خلکو د مرګ ژوبلې په اویا سلنه ګرم بولي. دولت پلوي ځواکونه د ملکي مرګ ژوبلې ١٦ په سلو کې (افغان ځواکونه ۱۵ سلنه او ۱ سلنه نړیوال ځواکونه) گرم گڼل شوي دي. د شاوخوا لس فیصدو ملکي مرګ ژوبلې لامل نه دی څرگند شوی خو ویل شوي چې چاودیدونکو توکیو د دغو مرګ ژوبلو څلور سلنه رامنځته کړه. هغه څه چې په دې رپوټ کې د اندیښنې وړ گڼل شوي دي د دولت د پلوي ځواکونو د ځمکنیو عملیاتو په ترڅ کې د ملکي وگړو د مرگ ژوبلې په سلو کې ٦٠ زیاتوالی دی. په ٢٠١۴ کال کې د ناتوځواکونه هم په جگړو کې ښکیل وو خو سږکال د پوځي عملیاتو سوق او اداره د افغان ځواکونو په غاړه ده. د ملکي خلکو د مرګ ژوبلې لومړي لامل د مخالفو ډلو ترمنځ ځمکنۍ جگړې ذکر شوي چې ٣٧٩ تنه په کې وژل شوي او ١١٩٨ تنه په کې ټپیان شوي دي. د ماینونو چاودنې ٢١ فیصده تلفات رامنځ ته کړي او ٣٨٥ تنه په کې وژل شوي دي او ٧٢٣ تنه ټپیان شوي چې د ملکي وگړو د مرگ ژوبلې دوهم عامل گڼل شوی دی. په دې رپوټ کې ویل شوي چې په نښه شویو وژنو کې ۴۴٠ نفر وژل شوي او ٢٥٩ تنه ټپیان شوي دي . په رپوټ کې ویل شوي چې د کال په لومړیو شپږو میاشتو کې ځانمرگي بریدونه د تیر کال د همدې مودې په پرتله ٧٨ فیصده زیات شوي او په کې ١٨٣ کسان وژل شوي او ٨٣٩ تنه ټپیان شوي دي. د اندیښنې وړ بل ټکی د ښځو او ماشومانو په مرگ ژوبله کې ٢٣ فیصده زیاتوالی بیان شوی دی. ملگرو ملتونو د ٢٠٠٩ کال راهیسې په جگړو کې د افغان ملکي وگړو د مرگ ژوبلې د کچې شمیرې ثبت کړې دي چې د نویو شمیرو له مخې د ٢٠٠٩ کال له پیل څخه د ٢٠١٥ کال د جولای میاتې تر پایه شاو خوا ١٨٨٥٠ افغام ملکي وگړي وژل شوي او ٣٢٨٥٠ تنه ټپیان شوي دي.